ADV Hervormde Kerk - Siekte: Voor 'n groot operasie
Jy is hier: Tuis Hulp Hulp uit die Bybel Siekte: Voor 'n groot operasie
Siekte: Voor 'n groot operasie
Oordenking: Psalm 20:1-10
Ons het hier te make met 'n baie ou gebed wat die volk en die priesters vir die koning en sy manskappe gebid het voordat hulle die stryd tegemoet getrek het. As daar so vir hulle gebid is, het hulle die stryd met baie groter moed en durf aangepak, want hulle het geweet dit is nou nie meer net hulle, die strydwaens en die perde nie. Nee, dit is hulle met die genade en seën wat van die Here afgebid is.
Ons is vandag nie fisies in 'n oorlog gewikkel soos Israel van ouds nie, maar ons stry elke dag die goeie stryd van die geloof. En in hierdie stryd is ons net so afhanklik van ons hemelse Vader as Israel van ouds.
Natuurlik mag ons met groot vrymoedigheid voor 'n groot operasie tot Hom bid en om sy genade en seën vra. Die Here is altyd daar vir ons, en Hy luister na ons gebede ter wille van Jesus Christus. Wat 'n voorreg! Kom, ons maak dankbaar daarvan gebruik.